आपको उसके लिए 'नर्सरी' बनाने से पहले, भाग कर किसी 'नर्सरी' में जाना चाहिए, वहाँ से आप पांच पौधे ख़रीदें, उसे घर लेकर आयें। आप इस बात की बिलकुल भी चिंता न करें कि आप कहाँ रहते हैं, काहे से कि ऊ मान कर चल रहे हैं, हर बेटी के बाप के पास अपना 'फ़ार्म' होगा, सब सैनिक फ़ार्म में रहते हैं, फ़ार्म हाऊस लेकर। ऊ मान कर चल रहे हैं कि हर बेटी के बाप के पास, घर भले न हो दो-चार बीघा खेत ज़रूर होगा, जिसके किनारे आप ई पाँच पौधे लगा सकते हैं । चलिए, जहाँ भी आप रहते हैं, डी डी ए फ़्लैट में, झुग्गी में, एल आई जी, एम् आई जी, जनता फ़्लैट, पहला माला हो या पाँचवाँ माला, जमीन हो या न हो बस आप पांच पौधे तो लगा ही दीजिये.. और कहीं नहीं तो घर में खिड़की तो होयबे करेगी, उसीमें लटका दीजिये । फिर आप इत्मीनान से उनमें रोज़-रोज़ प्रेम से पानी डालिये, उनको सींचिये । अरे पानी का चिंता में मत दुबराईये, रोज दिन आपको दू-चार हज़ार लीटर पानी का ऊ व्यवस्था करवा देंगे, बिना सोचे-समझे ऊ कौनो बात नहीं करते हैं न.… आप भी जल्दीबाज़ी मत कीजियेगा, पूरे १८-२५ साल तक पानी देते रहिये। ई ऐसा-वैसा पौधा नहीं न हैं, ई सब आपके लिए कल्पतरु बनने वाले हैं । आप नहीं जानते ई पौधा सब, जो तब तक शायद पेड़ बन जाएँ, आपकी खिड़की में टंगे-टंगे, आपकी बिटिया के लिए दहेज़ का इंतज़ाम कर देंगे । देखिये तो केतना बढ़ियाँ बात बता दिए। आपको आपकी बिटिया को पढ़ाने-लिखाने की भी कोई ज़रुरत नहीं हुई, उसके उज्जवल भविष्य के बारे में आपको सोचना भी नहीं पड़ा। बस पेड़ लगा दिए और आपकी जिम्मेंदारी ख़तम हो गई। बेटी स्वरुप मुसीबत से पीछा छुड़ाने का महामंत्र हमारे भावी प्रधानमन्त्री आपको दे ही दिए । अरे हाँ ! 'आम' का पेड़ लगाईयेगा तो और अच्छा रहेगा, कम से कम आम आपको याद दिलाएगा कि आप कितने 'आम' हैं, आम भी खाईये और बेटी का बियाह भी रचाईये, यूँकि आम के आम और गुठलियों के दाम :)